
MJESEČINA I SJENA 


Ko sijedi gorostas mjesec poljupce šalje 
u srebrnoj košari 

iz koje izviruju pramenovi 
ubijeljeni na slapovima Krke 
i othranjeni u tihom 






Moj rodni dom šutljivo drijema tugom 
u uspavanoj noći nestanka, 

dok sjena crnom pisaljkom 
nečujno piše tajnovita slova, 
a suza pečati gluhoću 
nedorečenih pritajenih bolova ... 

GLUHOĆA NESTANKA 

Ko povampirena sjena 
šuljam se nečujno avlijom 
i osluškujem ... 

Ne čujem cilik zvona 
iz trošne pojate 
ni blejanje ovaca. 

U bunilu što kiši tugom 
žurim se nestrpljivo 
i napeto prisluškujem ... 

Ne lupa više vranac, nit rže, 
nit muče stejana krava 
svezana pokraj jasala. 

Nema ni pijetla, ni psa 
da bude usnule sjene 
što vise niiz niti paučine. 

U konobi rasušeni badnji, 
bačve bez obruča zjape 
pune pljesnive mučnine ... 

Tražim ognjište, priklad, 
komaštre i stare bronzine 
garave od šuštale tuge. 

Tražim petroljaču staru, 
drveni krevet i debele biljce 
i jednu dragu sliku ... 

Ah, nigdje ništa, osim gluhoće 
u kojoj dogara vrijeme 
i nestaje netragom besmisla ... 

Dragi dvorovi stari mojih granuća, 
udijelite kratkovidnima milostinju, 
i darak cvjetni sunčanog svanuća. 


NAKRIVLJENI PLAST 


Tamo kraj gumna, 
na kom su konji vršli 
ječam i pšenicu 
s naših jalovih njiva, — 
uz kamenu živicu 
nakrivljen izdiše 
ko napuštena sirota 
stari plast kuruzovine 
i prisilno očima žmiri, 
nestaje u zaboravu i samo 
sniva, sniva, sniva ... 


što misli i kamo 
njegovi pogledi blude 
u sivkastom horizontu 
suludih ginuća 
što nestaju netragom 
u kršu trnja i drače? 

On se zgurio tmurno 
okrenutih leđa cesti, 
nečujno guta gorčinu 
i prigušeno jeca i plače ... 


8 


9 



PLACE ORAH STARI 


Poput ježa skupio se 
stari orah 
i rasuo žute kose 
ko pomamne krijesnice 

u ivanjskoj noći ... 


Pod njim više ne leži sjena 
nit zrikavac zriče. 
Još samo vjetar ga njiše 
i truni usahlo lišće 

u sustaloj nemoći. 


Iz suza krupnih nikoše jaglaci 
sažalnih blijedih boja 
ko prozebli dah zimskih svitanja 
dok nestaje pustoš urlika 

u dahu neizrečene svemoći ... 

PODIVLJALA MAČKA 


S tavana proviruje 
i oštre kesi zube 

stara mršava mačka. 


Nemirnim očima traži 
nepostojane sjene 

i spremna stoji 
ko lovac, 

skrivenu žrtvu vreba. 


Ostala je sama uz napušteno ognjište. 
Mučena osamom izgubila bistrinu nagona. 
U procjepu nestanka svjedoči o dogaranju. 

SOVINA PJESMA USUDA 


Gdje stara bila je lebarda, 
tu sada 

prkosno caruje sova 
i širi zadah smrti 

zlurado, tmurno 
u plaštu tamnih boja. 


Svake večeri, kad usne noć, 

pomami j eno 
izlijeće u dvorište 
i na vršku brijesta 
potresno, 
tužno 

udara u žicu mrklog tamnopoja. 


Naši su stari vjerovali davno 

da sovin glas 
zagonetno nosi smrt 
i pustoš razvalina 
sudbine, 
nestanka 

kroz pršljenove usahlih hvoja ... 


12 


NOĆNO SIJELO 


Netom se oglasi ponoć 
ko izmorena jeka dogaranja 
u nemoći 
usnulog klonuća, 
nevidljivi anđeo 
napuštenih ognjišta 
na srebrnom pladnju mjesečine 

užiže svjetiljku 
usnulih čeznuća. 


I odmah povorka krene 
s velikih dvorišnih vrata 
tiho, 

sabrano — 

ko u noći sjećanja. 


Na čelu zamišljen ide 
stari djed 

i bojažljivo očima žmirka 
tražeći izlizane tragove 
svojih stopa. 


Za njim se žuri sitnim korakom 
marljiva baka 

s okrugom bijelom 
ko mjesečeve oči. 

U zobnici novoj nosi 

preslicu, vreteno, 
krupne pleteće igle 
i veliko klupko pređe. 

ćaća ih u korak slijedi 
vojničkim korakom 

s crvenom kapom 
na glavi. 

Na novom ’alj’ku 
cvjetaju crveni brusovi, 

a krožet i pas 
i opanci žuti 
pjene se zlatom 
u raskošnom cvatu 
nabrekle mjesečine. 


Kad su posjedali uz ognjište, 
djed je poškropio suzom 

ohlađeni pepeo, 
a baka je vretenom ispisala 
tri mala križa ko znamem 

spomena u tišini. 
Otac je digao visoko ruke, 
pozvao još bliže izdanke srca 
i rekao: 

To bjehu nekad naši dvori! ... 


U noći gluhe osame 

čuo se nečujni šum 
ko šuštali dali klonuća ... 


Negda ... 
ne sada ... 
nikad više ... 

PLAMSAJI HRVATSKOG SRCA 



MI 


Mi nikad nismo bili roblje, već narod, 
to svatko dobro zna, tko živi 
u vedroj zemlji Hrvata. 

Na našem čelu blista ponos 
ko pečat vječnih vrednota, 
ispisan krvlju i rujem žeženog zlata. 

Stoljeća duga tu smo 
uz šumne žale plavetnog mora 
zidali dvore svoga hrvatskog doma. 

Nikada ni jesmo nanijeli nepravdu 
u budnom hodu na životnoj stazi 
paleći krijesove slobode u tutnjavi groma. 

Prošlost je naša ispisana krvlju 
i ustrajnom borbom za pravice stare, 
iz kojih zrači polet plamne slobode. 

Zar sustat na putu stoljeća dugih 
i u sramnom bijegu ko protuha plaha 
iznevjerit tebe, plemeniti rode? 

Ne! Mi nismo bili nika<d i ni za tren 
plašljiva rulja izdajničkog straha, 
što gmiže po blatu sustalih klonuća. 

Na zastavi našoj što vijori vedro 
trajan emblem cvjeta u duginom plaštu: 
Bez žrtve nema života, niti uskrsnuća. 

Ti ćeš živjeti trajno, poletna nacijo, 
što hrvatsko ime na svom čelu nosiš, 
ko zavjet vječni pravde i slobode. 

Ne smalaksaj nikad na svom dugom hodu 
u življenju trajnom poštenja i sloge — 
s lovorom na čelu, moj hrvatski rode. 

MARKU MARULICU 


dičnom Splićaninu, 

Hrvatu, 

pjesniku slavnom s Jadranskog mora, 
isposniku, 

slugi dobrom svemogućeg Boga 
mir, 

blagoslov 

i pokoj pepelu trudnom 
što stoljećima strpno čeka 
pokraj splitske rive 
zvuk anđeoskih truba 
i priča 

zahvalnom rodu 

o ljepotama stidljivih zvijezda, 

lahoru maestrala, 

staroj uspavanki valova, 

mirisu smilja, ive, ružmarina, levande, 

lovora i masline, 

osmjehu grožđa i slatkoj suzi smokve; — 
o ljepotama biblijskih istina, 
mudrosti povjesnice, 
slavi naroda našeg; — 
o ispraznosti prolaznih dneva, 
blistavosti kreposti, 
bezmjeru vječne slave ... 

Slava ti, Marule stari, 
u kom već davno 
prozbori Muza 

jezikom jedrim pjesnika vječnih. 
Potomstvo tvoje ti trajno 
spliće krune 
i stavlja na glavu 
u znak 

da jošte nestao nisi, 
iako preseli gore 

gdje vječna svjetlost nadahnuće hrani. 


Stoljeća, evo, pet 

što brzacom hitrim 

niz slapove bučne 

prošlo je nemirno u nepovrat, 

tvoja istokrvna djeca 

podižu sidro 

i kreću na put baš s tvoga trga 
što Zagreb već davno 
okrsti imenom tvojim 
i hite ti u pohode. 

Traže te ovdje gdje mudrost slavna 
skupljena u knjigama brojnim 
već dugo napaja koljena mnoga. 

I tvojih knjiga ima tu, 
al mnoge drijemaju mirno ... 


Tebe ipak nema ovdje 

i zato krećemo dolje 

gdje Split se raširio uz žalo Jadrana 

poput mirnog stada 

i šutljivo pase u stoljetnom ritmu. 


Hitar je naš hod, 
kad žurimo k tebi 

niz vrletnu Bosnu, Liku, Dalmaciju ... 


Stadosmo ko ukopani 
pred spomenik tvoj 
i skinusmo kape, 
a pogledom plahim 
omjerismo tvoje lice 
i držanje dostojanstveno 
i lik tvoj krepki 
što iskrsnu iz mašte 
Ivana Meštrovića. 

Ne htjedosmo te smetati 
u pisanju sabranom, 
jer bojasmo se 
prekinuti zlatne niti 
višenjeg nadahnuća ... 

Pođosmo Splitom 
u traženju željnom 
tragova tvojih 
iz prohujalih davnina. 

Verasmo se kalama uskim 
što davno sazda 
rimski car 

i htjede u našem moru 

oprati krvave ruke 

sadeći kupus u nevinoj zem'lji. 

Nošeni snagom, koju ljubav hrani 
prelet jesmo gradom 
i ko strijela hitra 
padosmo pred klaustar 
Asiškoga Franje 
na rivi gdje sniva 
u samoći tihoj 

dični pjesnik, isposnik i pisac 

naš Marulić Marko, Splićanin i Hrvat. 

Nađosmo ga tiha, sabrana i krepka 
gdje prebire brojne listine bez reda 
i orlovskim okom odgoneta slova. 

— Reci nam, Marko, kako dugo tako 
sređuješ svoje verse i prozu? 

I što nam želiš u skromnosti reći 
o djelu svome 
i o svemu inom 

što potomstvo tvoje zanimati smije? 

— Djeco moja draga, 

rode slatki, slavni, 

što već duga ljeta 

našeg debla grane raznosite širom 

niz poljane rodne drage nam domaje. 

U blaženstva miru presretan sam sada 

kad vas vidim tako vesele i hitre 

i pažljive mudro 

prema starcu svome 

što već dugo sniva i ustrajno lije 

Muzin dah 

i Sofije slovo 

iz svog Splita drevnog. 


U listinam mnogim versi brojni tu su 
na hrvatskom jeziku: 

Piesni razlike, 

Svarhu Muke Isukarstove 
Pisan bogoljubna na slavu i počtenje Božije 
i pričiste dive Marie, 

Od suda 
i tolike brojne 

što još sniju sanak u arhivim vlažnim 
zajednicu čineć sa spisima raznim 
na jeziku našem i na latinskomu. 


Što tiskano bješe 
to vam svima znano: 
moj libar Judite, 
pisma o Suzani, 
od Uskrsa Isusova, 

Tuženje grada Hjerozolima, — 
i štošta od drugih pjesama i djela 
svjetlo Božjeg dana obasjalo davno. 

Nabrajat vam ne ću 

sva latinska djela, 

jer su preveć brojna 

i svijetom su cijelim učinila šetnju 

kroz vrtloge mučne povijesti duge. 

Mom staračkom duhu 

utjeha je prava, 

što se iz njih mnogi napojiše mlijeka, 
žive zdrave vode 
za okrepu žica 

i smirenje duše u blaženstvu sreće. 

Mome dragom rodu 
i premiloj Crkvi 

darovao sve sam, što mi Višnji dade. 

Htjedoh poći u zaborav tihi 

i nestat u moru Ljepote bez kraja, 

al me Višnja Volja 

nakon smrtnog časa 

obvezala dugom 

da iz Splita trajno 

barjak dični vijem 

vrednota u cvatu: 

Istine, 

Ljubavi 

i Ljepote čarne! 

Pa nek bude tako, 
sinci moji mili. 

Raznosite svijetom svoga oca dahe 
i kažite svakom 

da Istina nosi slobodu bez kraja. 

U Ljepoti samo naš se život zlati. 
Sačuvajte trajno naše krše divne 
i to naše more, što nam grudi ljubi. 
Rodu mome samo sloga može 
okruniti čelo neumrlom krunom. 

Nek vam Muza plodna 
novi polet pruža 
ko Marulu negda 
u predragom Splitu. 


— Hvala ti, oče, hvala, Marko stari, 

na besjedi, 

savjetu, 

ljubavi beskrajnoj. 

Nadahnuća tvoja nosit ćemo dalje 

i baklju dobrote, 

ljubavi, 

istine, 

slobode, 

ljepote u cvatu. 

To spomenik bit će 
trajan 
i dostojan, 

Maruliću Marku, 
pjesniku. 

Hrvatu. 


ON U NAMA ŽIVI, MI ZAJEDNO S NJIME! 

DVA MILJOKAZA STARCA MILOVANA 


Odasvud mile sjene 
i u dugom nizu 

pred spomenik Starca 
darove nižu: 
lovorje našega krša 

i cvijeće hrvatskih polja. 


Pjenušav val 


jaglacima cvjeta 

i nosi na čelu 
koprenu bijelu. 

Tiho se stere 
mlađahnim ritmom 
i sramežljivim dahom 
dragulje brusi, 


požudno grli 


a prstima sitnim 
klisuru cijelu ... 


Nad Bristom ruj se osu. 

Gle, kako Danica vedri. 

Zora pjesnika — starca Milovana 
pokoljenju hrvatskih Muza 
trajno svježinom cvjeta, 

ko ruža rosna 
jutrom umivana ... 


Na proplanku sjedi 
u stoljetnoj pozi 

Milovan stari 

i gudalom vještim 
uspavanku svira 

nemirnom moru 
i nestalnom valu, 

blokovskoj buri 
i širokom jugu, 

galebu hitrom 
i nagluhoj sovi ... 


24 


25 


n 


Pod Viterom silni narod vrvi, 
silni narod plećatih junaka, 
sve junaka lavovljega srca, 
srca snažna, duše kremenite. 


Zaostroško malo polje, 
usječeno u klisure 
biokovske sure hridi, 
prima braću i junake 
iz sve zemlje hrvatinke. 


Dođoše brojni iz dalekih strana 
gdje već odavno trobojni lijer cvate, 
dođoše rascvalog lica ponosni, vedri 
na oce davne, na svoje stare Hrvate. 


Gle kako sunce 

užiže svijećnjak zlatni 
ko krunu 

na kojoj nema lažnih dragulja. 


Niz biokovsku padinu 

lije se baršun jutra 
u osmjehu 

razdragane pjesme hrvatskih slavulja. 

Na ovaj svečani dan 
što sviće dvaput u stoljeću 
izlazi Starac Milovan 
iz svoje tihane izbe 


i na vedrom čelu 
nosi ozračje miline, 
u kojem cvate 
grana ružmarina. 


Hiljadu grla u svečanoj pjesmi 
oglasi ko jedan stari zov daljina: 


»Pokoj tebi, Starče Milovane, 
koji rodu Pismaricu dade,« 
dičnom rodu junaka na glasu. 


Pismarica tvoja od davnina 
krijepila je hrvatskoga sina, 
viđala mu rane kroz stoljeća, 


Milovane, primi naše cvi’će, 
što othrani Pismarica tvoja, 
da nam »zora novog dana« sviće . . . 

NAŠ GRAD 


Zagrebe, 
ti si naš grad, 
najljepši, najdraži 
na cijelom svijetu. 
Dragocjeniji si 
neg sva brda 
od srebra i zlata. 
Ti si dio nas, 
a mi dio tebe. 

Ti si grad slave, 
junaštva, pobjede, 
najslavniji grad 
svih Hrvata. 


Kroz tebe trajno 
povorka duga blista 
ovjenčana slavom 
slobode, poštenja, srca 
s barjakom plamnih boja, 
orošena krvlju, 
netaknuta od kala i blata. 
Za njom stoljeća burna 
hrli narod 

noseć u duši zavjet stari 
čestitih pređa 
vedrih Hrvata. 


Na Gniču već davno 
Hrvat je stari 
uzidao temelj 
narodnog zdanja 
u vreloj pravdi 
što cvjeta danom 
u trešnjinoj krošnji, 
dok pelud plamni 
raskošni podnev hvata. 
Na budnoj straži 
ko miljokaz snažni 
između Sljemena i Save 
zidao je graditelj mudri 
stari i novi Grad, 
najljepši grad Hrvata. 


Zagrebe, 

ne damo te nikom, 
jer ti si naš; 
u tebi naša je duša 
i biće vatreno cijelo. 

Na spomen tvoj 

ko ushit vreli 

naše junačko srce 

cvjeta raskošno bujno 

ko grana mlada razgranata. 

Ostani zauvijek 

znamenje plodno 

čeličnog roda, 

simbol beskrajnih nada, 

ljudskosti, 

pravde, 

slobode, — 

ideala cvjetnih 

vatrenih Hrvata! 

NA ŠESTINSKOM GROBLJU 1965 


Na kamenju vječnom 
grude hrvatinke 
izraste visoko 
poput vitke jele, 
umivane rosom, 
milovane vjetrom 
uz popijevke groma 

Šestinsko groblje u plamenu gon, j nebeske strijele. 

sve žižak uz žižak treperi i priča 

o tajni smrti, 

što smrtnike spaja 

s besmrtnim životom 

vječnog Božjeg kraja ... 

Stoga vječno živi 
i ponosno motri 
iz šestinskog groblja 
korak Kroacije. 

Ni trepnuti ne će, 
dok stisnutih šaka 
uvijek vedra stoji 
planinkinja vila 
hrvatske nacije. 


Osamljen i šutljiv 
sveti Mirko gleda 
brojne grobne humke 
u dugome nizu — 
i ko čuvar vjerni 
budnu stražu straži, 
ni koralctnut ne će, 
uvijek stoji blizu. 


Sučelice motri 
divan hrast, što niče 
u hrvatskom kršu 
ispod Velebita. 

Pod njim sanak sniva 
već tolika ljeta 
duša vedra, snažna, 
hrabro kremenita. 


Pred njim pusto zijeva 
praznina i smiraj 
Mrtvog dana, 
što sumorno diše 
u grcaju noći... 

Zar pred ovim grobom 
ne će planut žižak? 

Zar na ovo mjesto — 
danas — 

nitko ne će doći? ... 



/ 

j 

Ne, to ne smije biti. 
Ovaj grob je trajno 
poput brojnih drugih 
časno, sveto mjesto 
naše domovine! 

S njega vječni genij 
hrvatskoga roda 
dah ljubavi širi 
ko svetinju divnu 
i njom vjenča rodne 
brda i doline. 


Još Ante živi u potomstvu svome, 
što i ovog ljeta 
u smiraju dana 
grob mu cvijećem kiti 
i žiškovim žarom ... 

Blago gleda pradjed 
što praunuk radi 
i pogledom veli: 
da naciji samo 
sloboda je darom. 

OTOČANKA 


Monolog pred kipom Otočanke 
Ante Starčevića 


Sto zuriš tupo u daljinu mora 
i netremice gledaš prazninom bez kraja? 
Što pogledom tražiš, u kom tuga cvjeta 
ko beznadni uzdah mučnog izdisaja? 


Ni maknut se ne ćeš, samo hladno gledaš 
i tražiš okom zov dalekih strana; 
očekuješ nešto u nemoći gluhoj 
ko da još ti nije sudba ispisana ... 


Tužna ženo, majko, bako, otočanko, 
probudi se, digni, osmjehni se blago ... 
Ti ne čuješ ništa, samo nijemo sjediš 
i u duši nižeš tajnovito blago ... 


Slušam tvoje srce što nečujno kuca 
ko da broji tihe klonule trenutke; 
gledam tvoje lice u sutonskom žaru 
gdje ispunja rujem već šuštale vrutke. 

Ti već dugo sjediš i promatraš Jadran 
u plavilu boja i nemiru vala; 
ko da čekaš iskru zapretanih nada 
uz ognjište, gdje te ljubav prikovala. 


* 


... I ode jeka našim starim krajem 
okupana krvlju sutona što sivi. 
Ispred kuće osta kamena i tiha 
Otočanka stara što u nama živi. 


KREŠIMIROVA 


OPORUKA 

KREŠIMIROVA ZEMLJA I MORE 


Jure konjanici 

plamteće grive 
utkanih 

zlatnih svjetlaca 
i raznose probuđenom zemljom 
dah procvalih osmjeha. 


Na čelu Krešimir 
jezdi 

u svečanoj jačermi 
s cvijećem surog krša, 
srebrnim tokama 
i okom milovidnih tajna. 


Pozdravljaju ga 

vjerna Braća 

iz Posavske i Bijele Hrvatske, 
Bosne i Dalmacije 

olujnim pozdravom 
vjernosti. 

To naša je zemlja 

— rekao je kralj — 
i nek bude sretna! 

Dok svanjiva dan 
i teku naše rijeke, 

dok šumi naše more 
i blistaju zvijezde, 
nek živi moj rod! ... 


Župani, velmože, kapetani, 
biskupi, opati, brojni hrvatski puk 
u Ninu pozorno slušaju 
glas ponosnog kralja 
i zakletvu 
svečanu zbore: 

Nek živi naša Hrvatska! 

Krešimir Veliki hrvatski kralj! 
i ovo naše More! - 

Amen! 

Mirko Validžić (ćelkano-vić) r. se 31. V 
1920. u Čitluku, u Promini, kod Knina. Osnov¬ 
no školovanje završio je u rodnom mjestu, kla¬ 
sičnu gimnaziju u Sinju, teologiju u Makar- 
skoj i Zagrebu, filozofski fakultet (čista filo¬ 
zofija) u Zagrebu. Sada živi u Zagrebu. 

Počeo je pjevati u prvom razredu gimnazije 
pod marljivim rukovodstvom svoga profesora 
pjesnika Gašpara Bujasa. Prvu pjesmu obja¬ 
vio je u šibenskom Katoliku 17.1.1937. Nakon 
toga objavljuje povremeno i dosta rijetko pje¬ 
sme u spomenutom tjedniku. Katoličkoj riječi, 
Glasniku Gospe Sinjske, Luči, Kalendaru Da¬ 
nici i Kalendaru sv. Ante. Pjesmom Razgovor 
mladog bolnika s propetim Kristom u Kalen¬ 
daru sv. Ante 1944 htio je zauvijek prekinuti 
pjevanje pjesama i njihovo objavljivanje. Ta¬ 
da je uništio pripremljenu zbirku pjesama. 
Razlog svemu tome bile su ratne strahote i oso¬ 
bni doživljaji u tim stradanjima. Pjesme obja¬ 
vljene u tom vremenu uglavnom su prigodne, 
nabožne i nacionalne. 

Četrnaest godina ustrajao je u svojoj odlu¬ 
ci da uništava svaku ispjevanu pjesmu i da ni 
jednu ne objavi. Ma Antunovo 1958. povratio 
se opet poeziji ciklusom od tri soneta pod na¬ 
slovom »Triptih« (Ponovni susret, Poljubac 
sreće, U zagrljaju). 

Prvu zbirku pjesama objavio je 1962. pod 
naslovom »Osmijesi čežnje« (Zagreb). To je in¬ 
timna lirika, prava ispovijest. Otada povreme¬ 
no se javlja u našim listovima (Glasnik Srca 
Isusova), kalendaru Katolički godišnjak, Zbor- 
niku Marulić i pjesničkim prilozima. 

Drugu malu zbirku pjesama u narodnom o- 
smercu i desetercu objavio je 1965. (Zagreb) 
pod naslovom Oj Promino. Posvetio ju je po¬ 
vijesti svoga rodnoga kraja i njegovim sveti¬ 
njama. 

Sadanja zbirka pjesama nosj izraziti rodo¬ 
ljubni karakter. Iz nje izvire beskrajna ljubav 
prema svojoj grudi Hrvatskoj i proživljena du¬ 
boka bol zbog raspadanja svojih nezaboravnih 
rodnih dvorova. 


(Božić 1968) 


Ante Starčević 

